Сибирската котка
Сибирската котка е порода среднодългокосместа домашна котка произхождаща от Сибир, Русия. По всяка вероятност произлиза от кръстоска между европейските породи котки и дивите котки в сибирските гори. Породата се е появила по естествен път и се отличава с доброто си здраве и приспособим характер.
Тази котка достига големи размери и тегло 6-10 кг за мъжките и 3.5-7 кг за женските екземпляри. Излъчва сила и мощ, които са в контраст със симпатичната й муцунка. Цялото тяло оставя впечатление на закръгленост, което не се дължи на наднормено тегло, а на характерната й скелетна конструкция. Има дълга гъста козина, която не пропуска влага, и гъст подкосъм. Главата е с трапецовидна форма и закръглен контур, средна до голяма и хармонира добре с тялото. Големи, почти кръгли очи, чийто цвят може да бъде зелен, жълто-кафяв, оранжев. Ушите са средни до големи, закръглени по края и леко наклонени напред, желателно е да са със снопчета косми подобно на рисовете. Крайниците са със средна дължина, задните са малко по-дълги от предните. Лапите са големи, кръгли, със задължително окосмяване между пръстите. Опашката е дебела, с тъп връх, цилиндрична и изключително пухкава. Някои представители имат характерна грива. Зрелост достига сравнително бавно, едва към 5-годишна възраст, което е характерно за по-големите породи котки.
Разцветките са различни - червени, кремави, черно-кафяви, сини, със или без бяло, с или без шарка (таби). Предпочитат се традиционните окраски, които са раирани, петнисти и мраморни.